
CENTENAR EMIL CIORAN (1911-1995) 
Cioran prin lăutărismul lui Pleşu. Despre inocularea 


ruşinii de a fi român 


Motto: 
„Niciodată nu 
mi-a fost mai dor 
de ţară ca acum 
şi nimeni n-are 
dreptul să-mi 
refuze sau să-mi 
tăgăduiască un 
sentiment ce 
numai eu îl pot 
cunoaşte” (Emil 
Cioran, 1957) 

După instalarea lui Iliescu la cârma ţării şi a lui 
Andrei Pleşu la cârma culturii, scrierile lui Emil Cioran, 
care în comunism circulaseră xeroxate pe sub mână, au 
putut fi cumpărate din marile librării, îmbogățind avuta 
editură Politică, sub numele ei de Humanitas. E drept că 
noul nume cam aminteşte de ziarul comunist /'Humanite 
care a încercat fără succes să-l deposedeze în 1960 pe 
Vintilă Horia de Premiul Goncourt, acuzându-l fără bază şi 
pic de jenă că „ar fi susținut înființarea lagărelor de 
exterminare în Germania nazistă” (v. Th. Cazaban în dialog 
cu C. Bădiliță, Captiv în lumea liberă, Cluj-Napoca, Echinox, 
2002, p. 125). Din atacul foştilor ideologi comunişti 
manifestând o inexplicabilă alergie la scrisul unui 
romancier de faimă internațională s-a văzut câtă dreptate 
a avut Vintilă Horia când şi-a tot amânat întoarcerea în 
România regimului Iliescu-Roman. Într-una din scrisorile 
trimise din Spania în primele luni de „democrație prin 
rotirea cadrelor” (M. Cantuniari, Bărbatul cu cele trei morţi 
ale sale, Ed. Humanitas, 2007) romancierul premiat de 
Academia franceză consemna următoarele: „Aţi aflat că 
Adevărul şi Tineretul liber au publicat ştirea după care aş fi 
acordat un interview nu ştiu cărei reviste în limba română 
din Israel şi New York, care a fost reprodusă de ziarul 
Independent din Londra, interview în care mă 
autoprezentam ca fruntaş al Gărzii de fier şi insultam pe 
Petre Roman. Am desmințit totul printr-un interview 
telefonic cu BBC şi i-am scris pe aceeaşi temă lui Mircea 
Dinescu. Este îngrozitor. N'am făcut parte din nici un partid, 
deci nici din Garda de Fier, care m-a scos din postul de 
ataşat de presă la Roma” (Vintilă Horia, 27 febr. 1990 în op. 
cit., p.334). Scrisorile lui Vintilă Horia către traducătorii 
săi Mihai şi Ileana Cantuniari (prima pe 2 martie 1989, 
ultima din 19 nov. 1991) fac să transpară cadrul libertății 
post-comuniste, precum şi aspecte de continuitate în 
politica editorială dinainte de 1989: dacă Editura Politică 
nu l-a publicat pe Vintilă Horia, nici Humanitas nu o va 
face. Pentru autorul volumului Persecutați-l pe Boetiu, — 
scriitor tradus în peste 20 de ţări fără dirijismul folosit 
pentru împrăştierea operelor şi omagiilor soților Ceauşescu 
înainte de 1990 şi după aceea pentru operele şi omagiile lui 
Andrei Pleşu (v. Radu Portocala, interviul din „Ziua” şi 
scrisoarea sa de demisie din postul de director I.C.R. — 
Paris) -, exilul nu s-a încheiat cu împuşcarea Ceauşeştilor 
(w. rev. Cristian Bădiliță în rev. Rost, 16/2004). În post: 
comunism Vintilă Horia, care l-a susținut pe Constantin 
Noica în încercarea sa de a-l face cunoscut în Vest pe 
filozoful Lucian Blaga, a putut constata înmormântarea 
ultimului proiect noician nefinalizat nici de discipolul 
preferat devenit director de editură, nici de discipolul ajuns 
ministrul culturii la vremea când au fost distruse atât fresca 
de pe tavanul Castelului Hasdeu de la Câmpina (v. Isabela 
Vasiliu-Scraba, „Religion, architecture and occultism in the 
Mystic Castle of the “Two lulias” (2 VII)”), cât şi frescele 
Olgăi Greceanu din Biserica de la Bălteni (judeţul 
Dâmboviţa) pictată gratis în 1946 şi repictată de Olga 
Greceanu în 1972 (v.Adina Nanu, „Biserica din Bălteni”, în 
vol. Olga Greceanu, Bucureşti, Ed. Centrul de cultură 
Palatele Brâncoveneşti, 2004, p. 49-50). 

„Dirijată de interese pe care majoritatea 
cititorilor le ignoră” (Horia Stamatu, Punta Europea, enero 
1956, nr.1, pp. 9-21), difuzarea post-decembristă a scrierilor 
lui Emil Cioran (premiat de Academia franceză ca şi Vintilă 
Horia, sau Mircea Eliade) a fost însoţită de masiva 
răspândire de citate alese pentru inocularea unor anumite 
atitudini şi dispoziții mintale. Efectul şi ținta manipulării de 
două decenii au apărut în toată nuditatea lor pe 8 mai 2010, 
când un tânăr a consemnat pe post de comentariu la un 
interviu luat lui Andrei Pleşu de Daniela Oancea că lui îi 
este ruşine că s-a născut român, că el nu mai vrea să fie 
român. 


Despre Emil Cioran ministrul culturii post- 
comuniste a scris pornind de la „portretul robot” al 


românismului. Nu spre a-l singulariza, o dată în plus, pe cel 
premiat în 1934 la insistențele şi argumentarea lui Mircea 
Vulcănescu (v. Isabela Vasiliu-Scraba, „Ideas, a variable 
background in Cioran's writings”, precum şi „Nae Ionescu 
şi Emil Cioran”, în vol. L. V.-S., În labirintul răsfrângerilor. 
Nae Ionescu prin discipolii săi: Petre Ţuţea, Emil Cioran, 
C. Noica, Mircea Eliade, Mircea Vulcănescu şi Vasile 
Băncilă, Ed. Star Tipp, 2000, p.181-194; p.37-56, ISBN 978- 
973-8134-05-6). Nici spre a evidenția falsităţile şi exagerările 
tânărului de 26 de ani care, postulând primatul „instinctului 
teluric” (legii junglei), credea că „nemţii nu s-au simţit 
niciodată prea bine în creştinism” (Schimbarea la față a 
României, 1937, p.17). Poate doar în tentativa de a alcătui 
din citate trunchiate imaginea negativă, sau „gălbeaza 
Mioriţei”, de care Emil Cioran amintise când a primit 
Dimensiunea românească a existenței. Pentru Pleşu, 
autorul Schimbării la față a României (1937) ar reprezenta 
anti-românismul, ca român lipsit de măsură, cumințenie, 
omenie, „rezistent la orice spirit de conciliere şi toleranță” 
(Limba păsărilor, Ed. Humanitas, 1994, p.166). lată cât de 
lesne îi apare însuşi Cioran pe post de particular care ar 
ilustra fără alte justificări un general teribil de inconsistent. 
Cu atât mai inconsistent cu cât nici măcar fantezia 
cioraniană n-a scos vreodată „gălbeaza Mioriţei” din 
virtualitatea ei postulată în glumă, în acea scrisoare din 
1944 către Mircea Vulcănescu. 

Neaşteptat este şi faptul că abundența de citate 
din Cioran lungeşte fără justificarea vreunei idei personale 
articolul început cu „portretul robot” al românismului. Se 
pare că recitarea televizată de poezie, interpretată şi 
comentată cu haz de comunistul Andrei Pleşu a rămas 
pentru vecie modelul său de succes, folosit în toate 
împrejurările. De astă dată ministrul culturii post-comuniste 
porneşte de la ecourile în presa interbelică ale cărţii de 
debut, premiată de Fundaţiile Culturale Regale. Materialul 
cu grijă ales este interpretat după tipicul bine ştiut: o 
recenzie a volumului Pe culmile disperării (republicată la 
Paris în 1988 de C-tin Tâcu) ar ilustra „suficiența 
românească” şi „sobrietatea statică”; alta „luciditatea 
niciodată contrariată” a scepticului care nu se lasă înşelat 
de un „cabotin al disperării”, iar ultima, semnată de C. 
Noica în noiembrie 1934, ar fi replica celei anterioare, 
într-un „delir al echilibrului” căci însăşi cultura omenească 
ar fi un loc al excesului (C. Noica), iar Cioran şi în disperare 
a trebuit să vorbească frumos (Noica, apud. Pleşu, op. cit, 
p.178). Atent rupte din context şi mizând în exclusivitate 
pe latura negativă, citările sale din articolul cuprins în Limba 
păsărilor mai au neşansa de a văduvi de esența sa procedeul 
„complementarităţii”, atât de caracteristic scrisului 
cioranian (v. Isabela Vasiliu-Scraba, „Emil Cioran despre 
Mircea Vulcănescu într-un text cenzurat în post-comunism”, 
precum şi I. V.-S., „Cioran şi procedeul complementarității”, 
în http://www.isabelavs.go.ro). Doar mimetismul intelectual 
exersat pe ideile lui Noica îl face să repete în cuvinte proprii 
mărturisirea lui Cioran despre entuziasmul său mereu 
refulat spre a face loc disperării: „...suntem îndemnați să 
spunem, la rândul nostru: Nu e nimic, dle Cioran, 
dumneavoastră vă iubiți disperarea. Dar puteţi s-o iubiți 
oricât. Noi credem în rezervele dumneavoastră, 
neexplorate, de entuziasm” (A. Pleşu, Limba păsărilor, 1994, 
p.179). Dilema aceasta este explorată mai apoi din 
perspectiva unei însemnări în care bătrânul Cioran îi 
mărturisise lui Noica la Paris că „îi place viața”, rugându-l 
„să nu spună la nimeni” marele secret (pagini din jurnalul 
lui Noica, în op. cit., p180). 

Preocupat de drama propriului „blocaj”, Pleşu 
remarcă în expunerea ideilor lui Cioran „variația iscusită 
a aceluiaşi exces” şi „suveranitatea stilului”. În citat oferă 
un aforism care ar sintetiza întreaga neplăcere a fapului 
de a trăi: „Ceea ce ştiu la şaizeci de ani ştiam şi la douăzeci. 
Patruzeci de ani ai unui lung şi superfluu efort de verificare” 
(Cioran), trecând cu vederea umorul pesimistului (apud. 
Horia Stamatu) care se amuză pe seama celor care-i iau în 
serios orice mărturisire. Desigur, la şaizeci de ani, Emil 
Cioran n-ar fi fost la fel de entuziasmat de regimurile 
dictatoriale cum s-a arătat în tinereţe, când, din vremurile 
„eroice” ale hitlerismului a reținut cu predilecție 
naționalismul, „aspect accesoriu al rasismului anti-semit” 
(apud. I. Varlam, Necesitatea definirii totalitarismului, în 
rev. Asymetria, nov. 2006). La 22 de ani, Cioran fusese 
martor la entuziasmul germanilor din anii venirii la putere 
a lui Hitler. Acest aspect care nuanțează şi face inteligibile 
multe dintre teribilismele din scrierile interbelice ale lui 
Cioran este practic neglijat de Andrei Pleşu care 

împărtăşeşte cu stânga comunistă tendința de a pune pe 
seama naționalismului toate ororile prin care regimul 
hitlerist nu s-a deosebit de regimul comunist: „prigoana 
politică, teroarea ideologică, generalizarea torturii şi 
exterminarea în masă” (v. lon Varlam, op.cit.). 

Neţinând seama nici de tehnica prin care marele 
stilist ponderează multe din afirmaţiile sale mai ieşite din 
comun (v. Isabela Vasiliu-Scraba, „Cioran şi procedeul 
complementarității”) nici de contextul istoric european pe 
fundalul căruia s-au ivit teribilismele tânărului Cioran, 
dilematicul moralist reține că România regimului burghezo- 
moşieresc ar fi fost „ţara oamenilor atenuați”, cu o 
atmosferă placidă, fără resurse de eroism, şi cu multe alte 
defecte pe care nu pridideşte să le înşire, ba îngânându-l la 
maturitate pe necoptul Emil Cioran, ba spicuind din 
recenziile la cartea de debut a acestuia. 

Cu un alt citat din „Țara oamenilor atenuați” în 
care elogiat fiind „excesul, marea nebunie şi gestul absurd” 
(E. Cioran) era disprețuită viața echilibrată a românului, 
articol unde tânărul de 22 de ani consemnase că a avut 
momente când i-a fost ruşine că este român, Andrei Pleşu 
inoculează indirect „ruşinea de a fi român”. Aceasta în 
volumul Limba păsărilor, din 1994. În primăvara anului 2010 
menţionează „ruşinea de a fi român” în interviului luat de 
Daniela Oancea. 

Premisa lui Cioran fusese în 1933 că s-a ruşinat 
de ţara în care „a vorbi de moarte, de suferință, de neant şi 
de renunțare înseamnă a fi excroc ordinar” (Emil Cioran, 
Singurătate şi destin; din publicistica anilor 1931-1943, Ed. 
Humanitas, 1991, p.230). Pe de altă parte, disperatul, sau 
„agonicul” Cioran (după cum îl numeşte Mircea Vulcănescu) 
nu uită a consemna regretul său pentru aceste clipe de 
ruşine. lată pasajul: „La noi a vorbi de moarte... înseamnă 
a fi excroc ordinar... De aceea, am avut momente când 
mi-a fost ruşine că sunt român. Dar dacă regret ceva, sînt 
aceste momente” (ibid.). 

Dezinteresat de adevărurile istorice, promovând 
el însuşi neadevăruri în materie de istoria comunismului în 
România, pentru fostul şef al tineretului comunist din 
Institutul de istoria artei patriotismul a îmbrăcat consecvent 
forma combaterii paseismului. Însăşi istoria românilor i-a 
apărut lui Andrei Pleşu drept paseism „redus la o moştenire 
legendară confortabilă care este numai vanitate” (v. 
„Rigorile ideii naționale şi legitimitatea universalului”, în 
rev. Secolul XX, nr. 1-2/240-242, 1981). Probabil tot pe linia 
combaterii vanităţii pe care ar trezi-o românilor istoria lor 
legendară, primarul Bucureştiului a scos în 2010 din centrul 
capitalei statuia lui Mihai Viteazul care a unit la 1600 cele 
trei provincii româneşti într-un stat ce avea să prindă cu 
adevărat viață abia trei secole mai târziu, după 
mondializarea conflictului armat. 

De-a lungul vremii, ideile doctorului în istoria artei 
despre istoria românilor au rămas aşa cum le-a expus încă 
din vremea comunismului. Rămase pe loc, s-au fosilizat ca 
prejudecăți, schimbându-și doar forma lipsită mereu de 
fond. Doar după două decenii de post-comunism, în interviul 
luat pe 15 aprilie 2010 Andrei Pleşu a schimbat rutina 
gândului avut din anii optzeci. Alternativei „trecutului 
glorios” s-a gândit să i-o adauge pe cea a „trecutului 
falsificat”, spre a ajunge la condamnarea victimelor 
comunismului, insinuând că românii şi-ar fi „cosmetizat” 
nişte „pete istorice” din trecut. 

Să-l fi determinat la o astfel de înnoire experiența 
cumulată la CNSAS? Faptul că vreme de patru ani țelul 
CNSAS-ului a fost să deconspire în exclusivitate oameni 
aflaţi la periferia totalitarismului comunist, pe baza unor 
documente selectate în prealabil de alţii, precum şi atenta 
ocolire a celor din zonele de decizie, se pare i-a lămurit 
unele dileme. În orice caz, strategia de lucru a CNSAS l-a 
făcut pe fostul ministru să spună Rodicăi Palade că „ne-am 
lăsat duşi de furor... am luat hotărâri pe ce am avut. Este o 
inexactitate procedurală pe care eu personal mi-o asum ca 
pe o culpă” (Andrei Pleşu în rev. 22, nr.763 din 19-25 oct. 
2004). „Trăim timpuri de absolută falsitate” - observa în 
Occident Vintilă Horia -, „epocă a tuturor perversităților 
spiritului în care ne-a scufundat aşa zisa moarte a lui 
Dumnezeu” (Vintilă Horia, Viaje a los centros de Ia tierra, 
1979). 


Isabela VASILIU-SCRABA 

